Aleksander Sannik
Aleksander Sannik (10. jaanuar 1883 Ure küla Valjala vallas – 20. juuli 1947 Rõngu) oli Saaremaa jõumees, maadleja ja raskejõustiku propageerija. Tema hüüdnimi oli Suur Tõll. Jõutreeninguid alustas ta iseseisvalt kodukohas Valjalas. Hiljem korraldas näidisesinemisi ja raskejõustikukursusi nii Saaremaal, Hiiumaal kui ka Mandri-Eestis (põhiliselt Kirde-Eestis, Avinurmes, Vasknarvas, Kuremäel, Tudulinnas). Teda hinnati Eesti üheks tugevamaks meheks 1920. aastal. Vanas eas elas ta Valgas ja Priipalus. Hukkus tehes jõunumbrit, kus traktor üle ta rinna pandud laua sõitis. Traktor libastus laudsilla pealt Sanniku rinnakorvi peale.